Myen asuya hpyendap dapnu 99 kata na hpyenla ni gaw Oct 1 jahpawt 6:00 am – 6:30 am lapran Puwang mare kata de laknak kaba hte 6 lang gap bang ai lam buga masha ni kawn chye lu ai.
Dai zawn mare kata gap bang ai hta, Lagwi Bawm Lang (asak 6 ning), Lagwi Ting Kyang (asak 5 ning), hte Mangshang Zung Myaw (asak 2 ning) ni gaw laknak kaba chyen hkra ai majaw grai machyi hkala sawng mat ai lam chye lu ai.
Hkala sawng ai ma marai masum hpe Miwa hkran na Shau Kai Tsirung de tsi tsi na matu htaw sa ai. Raitim, asak 2 ning re ai Mangshang Zung Myaw gaw ningma sawng ai majaw n-sa hti mat sai lam matut chye lu ai. Lagwi Bawm Lang (asak 6 ning) hpe gaw kan kaw laknak kaba si chyen hkra nna, Lagwi Ting Kyang hpe gaw magyi kaw hkra ai majaw ningma grai sawng ai lam buga masha ni tsun ai.
Puwang mare gaw Munggu Ginwang, Hpawngseng Ninghtawn kata na mare langai rai nna, KIA Masat Dap Dung (36) makawp maga ginra rai nga ai.
Buga salang langai matut tsun dan ai gaw, “ya ten hta Puwang mare kata Myen asuya hpyenla ni shara shang la nga ma ai. Dai majaw mare masha ni yawng ngu na Miwa ga jarit Hka Lum ngu ai shara kaw hprawng nga nga ma ai.”
Jarit kaw du nga ai Puwang mare na hpyen-yen ni hpe sa gawan na matu Miwa ga de na Wunpawng myusha ni hpe Miwa balik ni kawn pat hkum da ai majaw nga shara hte malu masha yak hkak nga ma ai lam matut chye lu ai.
kac_Latn kac_Latn kac_Latn kac_Latn kac_Latn kac_Latn